प्रदर्शनें दे हिंसक रूप दा किश अर्थ नेईं ऐ पर प्रदर्शन इस्सै रूप च सामने औंदे न। विचारें गी प्रकट करने लेई कोई थाह्‌र नेईं ऐ ते जेल्लै बी ऐसी कोई कोशश कीत्ती जंदी ऐ तां ओह्‌दे कन्नै गै क्रैकडाउन, गिरफ्तारिएं गी बी शामल करी दित्ता जंदा ऐ जेहदे कन्नै हिंसा गी बद्धावा थ्होआ रदा ऐ। एहदी मसाल पिच्छले ब’रे दे मुज्जफराबाद चलों आन्दोलन थमां मिलदी ऐ। बगावत गी बुरी चाल्ली कन्नै कुचला गेआ ते नौजोआनें गी मजबूर होई ऐ पथराव करना पेआ जिसी कुसै बी सूरत च सैही नेईं गलाया जाई सकदा ऐ। हड़ताल कुसै बी रूप च होए प्रदर्शन लेई सैही तरीका नेईं ऐ। पर उस समें इक गुस्साई जनता केह् करै जेल्लै मानवाधिकार हनन दा ग्राफ बद्धा जा रदा होए ते सरकार पीड़ितें दी सुनवाई करने थवां परहेज करा रदी होए? शोपियां दा मामला होए जां फेर बोमाई कांड होए, ऐसा लगदा ऐ जे सरकार अपनी नींद छोड़ना नेईं चाहंदी ऐ। शोपियां कांड दी छानबीन जायज होग जा नेईं इस बारे च किश बी गलाना जल्दबाजी होग कीजे पुलस नै मामले गी तूल देने दी पूरी कोशिश कीत्ती ऐ। छानबीन दी प्रक्रिया हड़तालें ते विरोध प्रदर्शनों दे बिना केह् कदै शुरू होई पाग?